Regen

Regen (tsjekkisk: Řezná) er ei elv i Tsjekkia og Tyskland, og ei av sideelvene til Donau fra venstre. Regen munner ut i Donau ved Regensburg og er avslutningen på et vassdrag med tre kildeelver, hvorav to ligger i Tsjekkia. Fra startpunktet til kildeelven Grosser Regen og frem til munningen ved Regensburg er vassdraget Regen 169 kilometer langt.


== Navn ==
Germanerne kalte elven Regana. Romerne forandret navnet til Reganum og Reganus. I det 11. århundret ble navnet skrevet som Regin. På det eldste bayerske kartet til Johannes Aventinus fra 1523 bærer elven navnet Regen.
Flere stedsnavn inneholder elvens navn som for eksempel Regendorf, Regenhütte, Regenpeilstein, Regenstauf og Weissenregen. Regensburgs navn er indirekte avledet av elvens navn, idet byen ble kalt Castra Regina (Castrum ved Regen).


== Geografi ==


=== Kildeelvene ===
Großer Regen (Store Regen) har sin kilde i østhenget av Pancířfjellet ( 1214 m) Böhmerwald i Tsjekkia. Den flyter i sørvestlig retning over Železná Ruda og Alžbětín i Bayerisch Eisenstein i Tyskland. 
Kleiner Regen (tsjekkisk: (Malá Řezná)) (norsk: Lille Regen) har sin kilde nordøst for fjellet Grossen Rachel i Medvědí hora i Roklanský les (Rachelwald) en kilometer fra grensen mellom Tsjekkia og Bayern. Kleiner Regen renner igjennom drikkevannsreservoaret Frauenau.
Weisser Regen har sin kilde i Kleinen Arbersee (lille Arbersjø) i Bayern.
Ved Zwiesel møter Grosser Regen elva Kleiner Regen og danner Schwarzer Regen (Svarte Regen). Schwarzer Regen renner gjennom byene Regen og Viechtach, og møter Weisser Regen (Hvite Regen) i Kötzting. Herfra er elvens navn Regen. Befolkningen langs vassdraget i Tyskland kaller imidlertid vanligvis alle kildeelvene og de øvrige deler av elven kun for Regen


=== Landskapet ===
Regen løper igjennom flere landskaper på sin vei fra kildene til Donau. 


==== Regensenke (Regenforsenkningen) ====
(Schwarze) Regen gjennomløper fra Zwiesel til Chammünster den såkalte Regensenke (Regenforsenkningen), som deler bakre Bayrischen Wald i nordøst fra fremre Bayrischen Wald og Falkensteiner Vorwald i sørvest. 


==== Naturvernområdet Regentalaue ====
I Cham-Furtherforsenkningen mellom Cham og Pösing utvider dalen seg sterkt og elven går i elvesvinger i vide sløyfer. I dette området er det planlagt Regentalaue naturvernområde.


==== Regental (Regendalen) ====
Fra Roding renner Regen gjennom en bred dal som skiller Falkensteiner Forst fra Bodenwöhrer Senke (forsenkning). Etter Stefling smalner dalen og skifter kurs mot sør ved Marienthal. I det trange avsnittet til Hirschling endrer elven lite på sin kurs. Fra Hirschling til Regensburg er dalen igjen bredere. Regendalen er en svært varm dal hvor en rekke varmekjære planter har kunnet innvandre fra Donauområdet.  


==== Munningen ====
Regen munner ut i Donau ved Regensburg. Elven er seilbar kun de siste 440 metrene. Like før munningen kommer Europakanalen inn fra høyre bredd. Kanalen har tatt av fra Donau to kilometer ovenfor. Det er kun strekningen mellom kanalmunningen og Regens munning i Donau ved Niebelungenbrücke som regnes som Bundeswasserstrasse, dvs nasjonal vannverts transportvei. Da målingen av Donau skjer fra munningen mot kilden, regnes Bundeswasserstrasse Regen fra 2379,24 til 2378,82 «Donaukilometer».


==== Sideelver ====
Regen har følgende sideelver:

Teisnach i Teisnach i Schwarzer Regen.
Aitnach ved Viechtach i Schwarzer Regen.
Lambach i Lam i Weisser Regen.
Totenbach i Grafenwiesen i Weißer Regen.
Perlenbach i Miltach.
Rossbach ved Chamerau.
Chamb i Cham, største sideelv til Regen.
Perlbach mellom Wiesing og Imhof (ved Roding).
Diesenbach i Diesenbach.
Wenzenbach i Zeitlarn.


==== Byer og landsbyer ====
De største byene langs ruten er Cham og Regensburg.


== Eksterne lenker ==
(en) Regen (river) – kategori av bilder, video eller lyd på Commons